<classify> ZANZIBAR na Comoro zimeahidi kuendeleza uhusiano na ushirikiano wa kidugu na kihistoria wenye lengo la kuzidisha ushirikiano kwenye sekta za maendeleo, kwa manufaa ya pande hizo mbili. Ahadi hiyo ilitolewa jana wakati wa mazungumzo kati ya Rais wa Zanzibar na Mwenyekiti wa Baraza la Mapinduzi, Dk Ali Mohamed Shein, alipokutana na Rais wa Comoro, Azali Assoumani aliyepo mapumzikoni Zanzibar. Katika mazungumzo yao, kwa pamoja waliahidi kuendeleza uhusiano na ushirikiano wa kihistoria ambao hata hivyo wanakiri kuwa umeimarika kwa muda mrefu na kuleta manufaa kwa nchi na wananchi wake. Viongozi hao walieleza kuwa licha ya kuwa ni majirani, ni ndugu wa damu pia hivyo, kuna haja ya kuendeleza uhu- siano na ushirikiano uliopo. Akizungumza kwa upande wake, Rais Shein alimueleza Rais Azali Assoumani kuwa Zanzibar inathamini uhusiano huo na ushirikiano uliopo sambamba na kuendeleza mkataba. Rais Shein alisema katika mkataba huoo masuala mbalimbali yalitiliwa nguvu yakiwemo ushirikiano katika sekta ya afya, elimu, mila na utamaduni pamoja na masuala mengineyo ambayo tayari yameshaanza kufanyiwa kazi na kuleta tija.  <topic>: kitaifa 